Sistemul „Supraveghere 3” urmează să fie implementat până în octombrie 2018. Cu toate acestea, statele membre trebuie să facă toate modificările necesare la nivelul sistemelor lor naționale pentru a alimenta sistemul de supraveghere cu elemente relevante de date. În temeiul codului, statele membre dispun de o perioadă de tranziție până în 2020 pentru a îndeplini această obligație.

Forumul digital pentru transport și logistică (FDTL) își continuă încă lucrările, iar mandatul său va fi probabil prelungit cu 2-3 ani.

La începutul anului 2016, Comisia a lansat proiectul-pilot eManifest, care urmărește instituirea unui set armonizat de date electronice privind mărfurile care cuprinde informațiile necesare pentru formalitățile maritime și vamale atunci când navele intră sau părăsesc porturile europene.

În domeniul siguranței și al conformității produselor, Comisia a propus stabilirea de legături între supravegherea vamală și supravegherea pieței, în vederea facilitării schimbului de informații privind riscurile între autoritățile competente.

3.Obiectivul 3 - Punerea în aplicare a măsurilor de control și de atenuare a riscurilor acolo unde este necesar („evaluare în prealabil, control acolo unde este necesar”)

După cum indică raportul din 2016, îmbunătățirile aduse în acest domeniu se datorează în principal progreselor realizate cu privire la activitățile deja în curs la momentul adoptării strategiei, inclusiv progreselor legate de interdicții și restricții.

În cadrul Obiectivului 3 s-au înregistrat progrese în special în ceea ce privește următoarele activități:

1.1Abordarea sistemică (AS)

Abordarea sistemică (AS) este o metodologie de control pentru operatorii economici de încredere, care pune accentul pe sistemele interne de control al activității și de atenuare a riscurilor legate de respectarea reglementărilor vamale. Activitatea rețelei AS și a grupului de proiect corespunzător a fost finalizată, iar raportul final privind AS a fost prezentat Grupului pentru politica vamală (GPV) în decembrie 2017. Acest raport a evaluat AS drept o metodologie de control eficace, eficientă și solidă și a recomandat utilizarea sa într-o mai mare măsură în viitor.

1.2Verificări ale credibilității

Verificările credibilității sunt controale automate introduse în faza de vămuire a importurilor. Ele reprezintă măsuri care verifică compatibilitatea mențiunilor din declarația vamală în funcție de trei parametri: (i) verificările juridice (verificarea compatibilității mențiunilor în raport cu parametrii legali ai descrierii mărfurilor); (ii) verificări referitoare la masă (verificarea credibilității informațiilor declarate - de exemplu, masa netă/unitate sau masa netă/unitate suplimentară); și (iii) verificări legate de preț (verificarea credibilității prețurilor declarate - - valoare/unitate). Până în prezent, 428 de astfel de măsuri au fost introduse prin Tariful vamal integrat al Uniunii Europene (TARIC).

1.3Conformitatea și siguranța produselor

Primul raport privind progresele înregistrate, din 2016, a făcut referire la orientările și listele de verificare pentru conformitatea și siguranța produselor. De atunci, au fost stabilite câteva noi liste de verificare pentru produsele care sunt reglementate de legislația armonizată a UE („produsele armonizate”). Acestea vor fi utilizate și actualizate periodic.

În decembrie 2017, Comisia a adoptat o propunere de regulament privind respectarea și asigurarea respectării legislației de armonizare a UE privind produsele, care are scopul de a consolida structura cadrului juridic pentru efectuarea controalelor asupra mărfurilor care intră în UE. Totodată, propunerea ar urma să fluidizeze cooperarea dintre autoritățile vamale și autoritățile de supraveghere a pieței în vederea asigurării unor controale mai eficace ale produselor importate. Propunerea oferă un temei juridic pentru o cooperare mai strânsă între autoritățile vamale și autoritățile de supraveghere a pieței, facilitată de Rețeaua UE pentru conformitatea produselor și de strategiile naționale cuprinzătoare de supraveghere a pieței, care vizează importurile și lanțurile logistice digitale, schimburile structurale de informații și de date între autoritățile vamale și autoritățile de supraveghere a pieței, cooperarea internațională și alinierea cu anumite concepte din cod, cum ar fi sistemul operatorilor economici autorizați (OEA).

4.Obiectivul 4 - Dezvoltarea capacității de a asigura punerea în aplicare eficace a cadrului comun de gestionare a riscurilor și de a spori capacitatea de reacție în fața noilor riscuri identificate